Wọ́n ti gbé ìbùsùn bàbá mi sí pálọ̀. Mo rí gbogbo àwọn nǹkan tí wọ́n ti rà láti fi sin òkú náà kí wọ́n tó sin ín. Ńṣe ni mo fi gbogbo rẹ̀ ṣe ìran wò. Wọ́n ní kí gbogbo ènìyàn yẹra o, wọ́n ń gbé òkú bọ̀. Mo gbọ́, mo sì fẹ́ wò ó, ṣùgbọ́n ìyá wa àgbà kan lé mi sẹ́hìn. Ó ní, ‘Àwọn ọmọ ayé ìdayìí mà láyà o. Wọ́n ní wọ́n ń gbé òkú bọ̀, ìwọ Ìyábọ̀ ń yọjú. O fẹ́ wo òkú ni?’ Bẹ́ẹ̀ ni kò jẹ́ kí n rí òkú náà wò bí wọ́n ṣe ń gbé e bọ̀. Yàrá bàbá mi ni wọ́n gbé e lọ. Mo sì mọ̀ pé wíwẹ̀ ni wọ́n lọ wẹ̀ ẹ́ nítorí mo ri àwọn ènìyàn wa tí wọ́n ń gbé kàn-ìn-kàn-ìn, igbá omi, aṣọ ìnura, wọ ilé. Ó pẹ́ kí wọ́n tó jáde, wọ́n ní wọ́n ti wẹ òkú tán, wọ́n sì ti wọ ‘ṣọ fún un tán. Wọ́n ní wọ́n ma gbé e lọ sí pálọ̀. Wọ́n wá tẹ́ ẹ sí orí ìbùsùn bàbá mi tí wọ́n ti tẹ́ aṣọ funfun lé.
Won ti gbe ibusun baba mi si palo. Mo ri gbogbo awon nnkan ti won ti ra lati fi sin oku naa ki won to sin in. Nse ni mo fi gbogbo re se iran wo. Won ni ki gbogbo eniyan yera o, won n gbe oku bo. Mo gbo, mo si fe wo o, sugbon iya wa agba kan le mi sehin. O ni, ‘Awon omo aye idayii ma laya o. Won ni won n gbe oku bo, iwo Iyabo n yoju. O fe wo oku ni?’ Bee ni ko je ki n ri oku naa wo bi won se n gbe e bo. Yara baba mi ni won gbe e lo. Mo si mo pe wiwe ni won lo we e nitori mo ri awon eniyan wa ti won n gbe kan-in-kan-in, igba omi, aso inura, wo ile. O pe ki won to jade, won ni won ti we oku tan, won si ti wo ‘so fun un tan. Won ni won ma gbe e lo si palo. Won wa te e si ori ibusun baba mi ti won ti te aso funfun le.